Neschopnosť uznať, že ženské telo má veľký potenciál pôsobiť na mužov zvodne
Neschopnosť uznať, že ženské telo má veľký potenciál pôsobiť na mužov zvodne, svedčí v prípade takto sa vyjadrujúcich heterosexuálnych mužov najpravdepodobnejšie o snahe niečo skrývať alebo o ich impotencii (myslené skôr ako žart).
Neraz sa v debatách k téme vhodnosti a nevhodnosti obliekania žien možno stretnúť aj zo strany viacerých mužov až s popieraním, že žena napríklad v minisukni by mala pôsobiť na mužov vyzývavo. Takíto muži a mnohé ženy, ktoré nerozumejú mužskej sexualite, sa snažia dávať túto problematiku do polohy, že problém je len v mužoch, ktorí sa nevedia kontrolovať. Pripusťme, že by sa to týkalo len kvázi nejakej hŕstky mužov, ktorí sa skutočne patologicky nevedia ovládať. Nebolo by správne obliekať sa slušnejšie aspoň kvôli nim?
V skutočnosti problém je nielen v mužoch so zníženou schopnosťou sebaovládania, ale aj v hypersexualizovanej najmä komerčnej sfére a v samotných ženách, ktoré vyzývavým obliekaním v podstate sexuálne obťažujú mužov. Jeden muž popisuje svoje boje, vidiac už aj v kresťanskom prostredí ženy a dievčatá poobliekané v obtiahnutom a odhaľujúcom oblečení takto: "Kresťan, ktorý zápasí so sexuálnou závislosťou, bude pokúšaný pozrieť na pornostránku, len preto, že si vyzerala "sexy". Nehovorí Písmo, aby sme bratovi neboli na pohoršenie?"
Väčšina mužov sa ohľadom týchto vecí hanbí alebo bojí ozvať, aby neboli považovaní za úchylákov alebo ani nad týmito vecami príliš neuvažujú a len sa nechávajú podvedome ovplyvňovať súčasnými trendmi, ktoré vnímajú dokonca pozitívne, lebo sa im takto oblečené ženy páčia, respektíve ich vzrušujú. Realita je taká, že krátke sukne, šortky, legíny, výstrihy a iné odhaľujúce oblečenie nie sú slušným oblečením, ktoré by chránilo ženy pred nevhodnými pohľadmi mužov a mužov pred privádzaním k nevhodným myšlienkam a túžbam.
Dôvody prečo je tomu tak, súvisia s tým, že na mužov pôsobia krivky ženského tela zvodne. Keď žena nosí obtiahnuté alebo odhaľujúce oblečenie, toto oblečenie práve zvýrazňuje ženské krivky a tento typ oblečenia má preto veľký potenciál pôsobiť na mužov vyzývavo.
V prípade žien, je ich nechápavosť vo veci vyzývavého obliekania, primárne problémom tabuizovania tejto témy v domácom prostredí. Otcovia rodín neboli schopní primerane vysvetliť túto problematiku svojim dcéram. Neraz preto, že sa obávali reakcie svojej manželky a iných členov rodiny. Inokedy preto, že sami holdujú vzrušovaniu sa aj na cudzích ženách a nevidia vo vyzývavom obliekaní žien problém.
Dnes je zvodný spôsob obliekania sa žien aj v kresťanských kruhoch považovaný za niečo normálne, pretože kresťania sa v tejto veci nechali ovplyvniť svetskou módou a antikultúrou, ktorej nejde o dobro a mravnosť človeka, ale o zisk a degradáciu ženy na sexuálny objekt. Preto ženy len veľmi ťažko chápu a prijímajú výhrady voči takémuto oblečeniu.
Usvedčujúci pornopriemysel
Absurdnosť popierania faktu, že odhalené alebo obtiahnuté krivky ženského tela majú veľký potenciál pôsobiť zvodne na mužov, sa ukazuje v konfrontácii s priemyslom, ktorý zarába najviac na degradácii žien na sexuálne objekty.
Takisto v obchodoch s erotickým prádlom spravidla nenájdete sekciu s teplákmi, s vysvetlením, že "na žene sú aj tak najvzrušujúcejšie jej oči". Ani tam nenájdete oddelenie s dlhými sukňami, lebo "veď pekná žena je rovnako zvodná v hocičom". V obchodoch s erotickým prádlom veľmi jasne vidieť, že ten kto nepopiera známe fakty a chce zarábať na zvodnosti žien pre mužov, predáva strohé spodné prádlo, rôzne minisukne od výmyslu sveta alebo polopriehľadné obtiahnuté body v x-variáciách.
Podobne je na tom napríklad aj samotný pornopriemysel, kde pornoherečky, kým sú ešte v niečom oblečené, takisto nevystupujú spravidla vo voľných nohaviciach alebo dlhých sukniach, ale práve v rôznych minisukniach, spodnom prádle alebo legínach. Platí to, či už sa jedná len o statické fotky alebo o samotné videá. Je tomu tak práve preto, lebo ženské telo, zvlášť krivky ženského tela, pôsobia na mužov zvodne. A práve preto je závislosť od sledovania pornografie dnes taký veľký problém, u takého vysokého percenta mužov.
Ako slušné obliekanie chráni ženy
Slušné obliekanie na verejnosti chráni ženy viacerými spôsobmi. V minulosti, to do značnej miery takto fungovalo. Prvý spôsob ako takéto obliekanie chráni ženy je ten, že keď by sa ženy obliekali na verejnosti slušne, muži by nedostatky svojej ženy nemali s kým porovnávať. Ženské telo je nádherné umelecké dielo, ale u väčšiny žien sú ľahko badateľné väčšie alebo menšie nedostatky. Dlhé šaty robia zo žien elegantné krásky a zakrývajú nedostatky. V intímnych chvíľach je krása ženinho tela obdivovaná jej mužom a nedostatky sú oveľa viac tolerované, pokiaľ muž nie je konfrontovaný s inými ženskými telami, čo ho ľahko môže motivovať k porovnávaniu vzhľadu jeho ženy s inými ženami.
Aj v prípade spoločnosti, kde by sa ženy s nedostatkami obliekali do slušných dlhých šiat a našli by sa mladé atraktívne ženy, ktoré by odhaľovali svoju krásu aj verejne, lebo by si mysleli, že v ich prípade nehrozí, že ich muž by sa obzeral aj po iných, je to omyl. Totiž aj táto žena raz zostarne a tolerovaním vyzývavého obliekania na verejnosti dáva zlý príklad iným. Keď táto žena zostarne, nebude schopná konkurovať mladým dievčatám so sviežim telom s dokonalými krivkami. Aj takúto ženu, preto slušné obliekanie chráni.
Svojim prezentovaním sa na verejnosti, ženy dávajú určitý príklad aj iným ženám, nepôsobia len na mužov. Spôsobom svojho obliekania môžu dať iným ženám dobrý príklad alebo môžu iné ženy pohoršiť – v zmysle predkladania škodlivých vzorcov. Aby nedochádzalo k tomu druhému, má význam, aby sa žena dokázala obliekať nielen elegantne, ale aj slušne. Pre dobro vlastné i ostatných.
Študoval na Trnavskej univerzite v Trnave, kde získal titul PhDr. a neskôr na Žilinskej univerzite, kde štúdium ukončil ako inžinier. Pracoval v oblasti sociálnoprávnej ochrany dieťaťa. Neskôr sa zameral na oblasť grafiky, filmovej tvorby a aplikovanej informatiky. Admin webu nebojtesa.tv venovaného prevažne hodnotným filmom, ale aj tvorca webstránky zdravysex.sk zameranej na výchovu k láske, manželstvu a rodičovstvu. Okrem iného autor dokumentárnej série Hrady srdca Európy, animovaného seriálu Koraland a RPG hry Draci a pútnici. Manžel, otec ôsmich detí, z toho troch rómskych. Človek so záujmom o vedu, politiku, film, prírodu a spoločenské hry.